**ОТЧЕТ**

**ЗА ДЕЙНОСТТА НА НАРОДНО ЧИТАЛИЩЕ „ХРИСТО БОТЕВ-1930“**

**с.СЛАВЯНИ, общ. ЛОВЕЧ , пл.СЪЕДИНЕНИЕ-1**

**ЗА 2023 г.**

 **Уважаеми читалищни членове,**

**Драги гости,**

**„Няма друг народ, равен на българския, който в преизподнята на мрака на робството да се въздигне и създаде такава демократична,  общочовешка и общодостъпна институция, наречена читалище…”**

Уилям Гладстон

1. **АКТУАЛНО СЪСТОЯНИЕ НА ЧИТАЛИЩЕТО**

Читалището в с.Славяни е олицетворение на живия дух на славянчани, огнище на светлина и патриотизъм, жива връзка на настоящето с миналото. То е място за комуникация, знания и културна дейност, което съдейства за приобщаване на населението от различни възрасти и превръщането му в привлекателно място за хората.

**Народно читалище „Христо Ботев -1930”** е основано през зимата / 26.януари. **1930г./ в Зълково** от будни, прогресивни и патриотично настроени хора, а в началото на 1931 год. е основано читалище и в **Сотево** с името „Цар Борис III“ . Младите и интелигентни наши съселяни откъсвали от залъка си, от времето си, за да изградят това чудо на българската духовност, наречено **читалище**, което да обединява Славянчани в името на доброто.

Читалището е организация с нестопанска цел.

Населението на с.Славяни е **698** жители. Близостта ни до града дава възможност на нерегистрирани хора да живеят в селото ни. От 2008 год. има заселници литовци , които присъстват на провежданите от читалището мероприятия.

 Народно читалище„Хр.Ботев-1930“ с.Славяни, общ. Ловеч отговаря на изискванията на чл. 9 ал.1 и чл. 10 от Закона за народните читалища и е вписано в регистъра на Министерството на Културата под № 108/ 11.07.2001 г. Настоятелството изпълнява в срок изискванията заложени в чл. 26( 1) и чл.26 а.

Последната преригистрация в Агенцията по вписвания е под № 20180426114553/03.21г .

Регистрираните членове на читалището са 71.

Редовно отчетно- изборно събрание за избор на Настоятелство и Проверителна комисия е проведено на **13.03.2021 год**. Мандатът на ръководството е **3** години. Всяка година се провеждат отчетни събрания на които се отчета дейността и финансовото състояние на Читалището, приемат се нови членове, определя се чл. внос. На заседанията се приемат материали отчитащи се на събрания, пред Общината, Агенцията по вписвания, празници и мероприятия и текущи задачи. Отчетни събрания са проведени на **12.03.2022**; на **11.03.2023**г. Води се регистър на читалищните членове.

Настоятелството се състои от 5 човека- Тодорка Янчева- Председател; Бориславка Тодорова . секретар; Николина Богданова- член ; Златка Петкова - член и Иван Пелов- член. Проверителна ковисия: Елеонора Кочева- Председател и членове: Мариета Райнова и Йорданка Илиева.

 Всички активно работят за издигане и разширяване обхвата и качеството на предлаганите културни дейности и услуги в полза на обществото. Поемат конкретни отговорности и ангажимент за тяхното осъществяване изцяло на доброволни начала.

Субсидираната численост за 2023г. е 2,5 щатни бройки - секретар, работник библиотека и корепетитор.

 ***Общият бюджет на читалището за 2023 год.- ПРИХОДИ***

**-**наличност на 01.01.2023 г. - 3423,22 лв.

- субсидия от държавния бюджет - 36575,50 лв.

- членски внос - 80,00 лв.

- самодейност - 300,00 лв.

- дарения - 950,00 лв.

***Или общо приходи - 41328,72 лв. - наличност на 01.01.2024 г. 5965,82 лв.***

1. ***ОСНОВНИ ДЕЙНОСТИ***

***А.* Библиотечна дейност**

Тя е основната дейност на читалището. Библиотеката е вписана в Регистъра на Обществените библиотеки под № 285 /14.07.2016 г. , според смисъла на чл. 7 от Закона за обществените библиотеки, цялостната и дейност се регламентира от този закон.

 Друг нормативен документ, който определя дейността на библиотеката е Наредбата за управление и съхранение на библиотечните фондове.

-Библиотечния фонд към 31.12.2023 г. е 9621 тома книги.

- През годината новонабавената литература е от абонамент на списание „Журнал за жената“. Кандидатствахме с проект до МКултурата по програма „Българските библиотеки - съвременни центрове за четене и информираност“, но поради посочените повече книги от едно издателство не бяхме одобрени.

- Абонирали сме 1 вестник и 1 списание и 1 електронен носител

- Разполагаме с 2 бр. Настолни компютри, принтер, мултимедия с екран и озвучителна техника / компютрите по програмата на Глобални библиотеки са 3, но от токов удър единият изгоря и не може да се отремонтира, другите два са остарели и не можем да работим с електронен подпис, защото не може да им се инсталира УЙНДОУС -11 , читалището трябва да закупи нов компютър/

-Посещенията в библиотеката са 304, от които 228 за заемане на литература за дома, 76 ползване в читалището . Заети библиотечни материали- 450, от които 395 книги, 35- вестници и списания и 20 ел. материали.

-Библиотечният фонд е на свободен достъп за всички ползватели

-Извършва се разнос на литература по домовете на нашите читатели

-Имаме Женски клуб по интереси, Краезнание- тук е мястото да посочим, че при на нас членува и родовия терапевт Росица Гергова- изучаваща родовете в селото, битът и душевността на Славянчани ,чрез интернет популяризира дейността на читалището и селото ни.

- Проведените чисто библиотечни мероприятия са - Призентация и честване 150 годишнината от обесването на Левски; Баба Марта и седмица на детската книга и изкуство за деца- призентация на приказки и четене в ЦДГ, съвместно с РБиблиотека проект „Четенето е модерно“ , Забавно лято- занимателни игри за деца от всички възрасти.

-Рекламиране в интернет всички проведени мероприятия.

***Б. ЛЮБИТЕЛСКО ТВОРЧЕСТВО***

- ***Група за автентичен фолклор -*** Обичаят „ **ДЖАМАЛУВАНЕ “** е възникнал като маскарадна игра още при обединяване на двете села - 30.12.1938 г. и по-късно при откриване на новата сграда 1963 г. от млади интелигентни наши съселяни мъже. Възстановен през 90-те години на миналия век та до ден днешен. През групата са минали 4 поколения самодейци. Записи на обичая са правени от телевизия Плевен спринт, специалисти на Регионален исторически музей- Ловеч, студенти от АМТИИ- Пловдив, журналисти на ловешките медии.

Групата има участие в Кукерския събор- Перник и Националния фолклорен фестивал „Ритъмът на България- Ловеч“.

Радостен е факта , че има приемственост между поколенията участници - от 10 до 47 годишна възраст. Да пожелаем на всички участници да не забравят и поддържат традицията българска.

- ***ЖЕНСКИ НАРОДЕН ХОР „СЛАВЯНКА“ -***  вече 70 години изпълнява своята мисия- да съхрани самобитното народно творчество. През 1953 г. г-н Марко Петков отдава време, труд и енергия за културното израстване на трудолюбивите хора на селото ни, сформира женски тригласен хор за народно пеене, през който са минали много поколения и всяко предава на следващото любовта към песента и отговорността за съхраняването и.

Женският хор е постоянно действащ любителски колектив за тригласно пеене. Сплотеността в женският хор води до получените през годините резултати : медали, дипломи, плакети , грамоти от различни по рода си фолклорни фестивали и събори. Да се похвалим, че и тук има приемственост. Наред с жените има и деца участнички.

През цялото съществуване на ЖНХ последният отчетен период е най-силен, това се дължи на редовните репетиции, подбраният репертоар от всички фолклорни области, разучаването на нови песни, и вещото ръководство на г-н Милко Михов- на когото изказваме специални БЛАГОДАРНОСТИ.

Българският фолклор е като слънцето- **винаги свети** и минал през вековете носи и днес своята стойност.

ЖНХ се състои от 15 участнички. Имаме изяви на местни, регионални и национални фолклорни фестивали и събори. За участията си през 21/22 години сме отчитали на поредните отчетни събрания. През 2023 година- ЮБИЛЕЙНА за хора имаме следните участия и награди:

-Общински празник„ ЦВЕТНИЦА- Ловеч“+ индивидуални изпълнения

- Втори фолклорен фестивал „ФОЛКЛОРИАДА-2023“ с.Коиловци- Специална награда за цялостно творчество на хора и Гергана Пенчева

- Втори Национален фолклорен конкурс „ От извора на севера“ гр.Пордим- Първо място и златен медал за ЖНХ и Сребърен медал за Гергана Пенчева

-VII ФФ „ Шарено пиле петровско-2023“ - без конкурсен характер - грамота за участие

-XV Фолклорен събор „ Деветашко плато“ с. Брестово „ Девет песни от извора“- не е с конкурсен характер- грамота за участие

- XI Празник на БАКЛАВАТА с.Малиново - грамота за участие

- 70 ГОДИНИ ЖНХ и 85 ГОДИНИ ОБЕДИНЕНИЕ НА СОТЕВО И ЗЪЛКОВО- общоселско честване с участие на колективите от читалищата в селата Слатина, Дойренци, Малиново и Лисец- на които изказваме специални благодарности. 70 ГОДИНИ ,това не е просто число , а духовно богатство, завещано от дедите ни, запазено и изпълнявано с много любов, всеотдайност и талант. Тържеството мина на необходимата висота. Поради предизборната кампания посещението на гости от почти всички политически партии беше повече от присъствалите славянчани. Искам да благодаря на всички включили се в организацията на тържеството, на дарителите - семейството на Ваня Георгиева- за прекрасната украса, Първолета Кирова-за направения и дарен транспарант, Росица Гергова- дарила 400 ,00 лв., Добромир Георгиев-200,00 лв., водещата Юлиана Близнакова -100,00 лв. и на кандидатите за общински съветници от ИТН- 250,00 лв., на Кметство Славяни подсигурило закуски за всички включили се самодейци в концерта, на включилите се самодейци в кулинарната изложба. С благодарности към всички вас, присъстващи на годишнината, че ни уважихте с присъствието си.

-Коледен концерт в Ловчанско читалище и представяне 70 годишната дейност на ЖНХ, с подкрепата на читалищата в селата- Слатина и Дойренци.

Представяне на младото попълнение в трио - Миглена, Полина и Гергана. Доказалата се певица-самодейка награждавана с медали, плакети, парични награди, записи в БНР- Симона Пенчева.

**Някой , може би ще каже - Какво толкова!**

Но само, който не е врял и кипял в бурните емоции на историята от песни, репетиции и желание за сплотяване не може да оцени стойността на тези годишнини.

**В .ДРУГИ ДЕЙНОСТИ**

**- Клуб по краезнание** - изучава родовата памет на населяващите родове селото ни, с участието на Петър Денчев и Росица Гергова- родов терапевт

**-** Читалището и Кметството организират спортен празник за децата през лятната ваканция.

- Забавно лято съвместно с РБиблиотека „Проф.Беньо Цонев“ - Ловеч

- Съвместни мероприятия с ЦДГ

- участие в съвместни мероприятия с читалищата от Община Ловеч

1. ***МАТЕРИАЛНО- ТЕХНИЧЕСКА БАЗА***

 Читалището е Публична общинска собственост, предоставено ни за ползване безвъзмездно от 10 години. Застроената площ е 683 кв.м. В сградата се помещават още Кметство, Поща, Полиция. Читалището използва Библиотека , 2 хранилища и репетиционна зала , за които заплаща Данък сгради и такса смет. Салонът от 2016 г. е запечатън от Противопожарна служба- Ловеч, поради това ,че от неремонтирания покрив има течове и мазилката на тавана пада в салона. От хранилището за литературата се вижда небето, поради изгнили шипки и счупени цигли.

Водата на селската чешма влиза в едната от мазите и я спираме да върви в язовира. Клоните на дърветата около Читалището опират в циглите и трябва да се орежат за да не досрутят покрива, но поради това ,че са орехи трябва да имаме разрешения от Общината.

Наличен е евакуационен план за действия при бедствия и аварии. Салонът има 250 места.

Основни партньори в дейността на Читалището са: Кметство Славяни, Община Ловеч, РБ„Проф. Беньо Цонев“- Ловеч, Ловчанско читалище „Наука“, читалищата от Община Ловеч, ЦДГ- Славяни. Принципът на който следва да се ръководи читалището в отношение със своите партньори е отговорност и коректност.

През следващият отчетен период Настоятелството следва да работи в следните насоки:

- Да продължи търсенето на нови иновативни форми за привличане на млади хора, изхождайки от техните интереси и потребности.

-Работа по проекти с цел подобряване финансовото състояние на Читалището

- Съхраняване на националните традиции, ценности и фолклор

- Популяризиране на културно-историческото наследство.

- Утварждаване на Читалището като обществен образователен и информационен център, осигуряващ равен достъп до всички.

Дами и господа,

През изминалия отчетен период се опитахме да свършим много дела, една час от тях бяха реализирани много дорбе, друга не толкова. Благодарни сме на всеки един от вас, който се включи в нашите инициативи, на всеки който дари от своето време, от своите умения и ентусиазъм за реализиране и осъществяване на поставените цели, защото всички ние работим за името на село Славяни . В работата си всички сме съпричастни към читалищното дело и ще се стремим да го утвърждаваме като реална културно- просветна институция.

С благодарност към всички вас присъствали на днешното Отчетно -изборно събрание. Бъдете здрави, бъдете мъдри, подкрепяйте онези, които съхраняват и пренасят през времето народните ни традиции, за да ни има на тази земя като народ и история.

***СИЛАТА НА ДУХА ИДВА ОТ РОДНОТО МЯСТО!***

***А ЧИТАЛИЩЕТО Е КАУЗА НА ДУХА -„ХРАМ, ЗАПАЗИЛ ЦЯЛАТА КРАСОВА И ДОСТОЙНСТВО***

***НА НАШИЯ НАРОД“ !***

***Благодаря за вниманието!***

***ПРЕДСЕДАТЕЛ ЧН:***

 ***/Т.Янчева/***